b'\n_START_ARTICLE_\nDovydas Volfsonas\n_START_SECTION_\nBiografija\n_START_PARAGRAPH_\nGim\xc4\x97 1856\xc2\xa0m. spalio 9 d. Darb\xc4\x97nuose religing\xc5\xb3 t\xc4\x97v\xc5\xb3 \xc5\xa1eimoje. 1872 m. t\xc4\x97vai i\xc5\xa1siunt\xc4\x97 s\xc5\xabn\xc5\xb3 \xc4\xaf Vokietijos imperij\xc4\x85, kad i\xc5\xa1vengt\xc5\xb3 s\xc5\xabnaus karin\xc4\x97s tarnybos Rusijos imperijos kariuomen\xc4\x97je. D. Volfsonas apsigyveno Klaip\xc4\x97doje, kur sutik\xc4\x99s rabin\xc4\x85 Isaac R\xc3\xbclf tapo jo mokiniu. Rabinas mokino jaun\xc4\x85j\xc4\xaf mokin\xc4\xaf vokie\xc4\x8di\xc5\xb3 kalbos ir matematikos bei \xc4\xaftrauk\xc4\x97 \xc4\xaf sionistin\xc4\x99 veikl\xc4\x85. Baig\xc4\x99s mokslus D. Volfsonas tapo prekybininku ir daug keliavo po Vokietijos imperij\xc4\x85, kur vienos kelion\xc4\x97s metu susipa\xc5\xbeino su rabinu Aronu Gordonu ir i\xc5\xa1 kurio pasis\xc4\x97m\xc4\x97 daug sionistini\xc5\xb3 id\xc4\x97j\xc5\xb3. Nuo 1888 m. Kelne vert\xc4\x97si urmine mi\xc5\xa1ko med\xc5\xbeiag\xc5\xb3 prekyba. 1894 m. organizavo sionist\xc5\xb3 Chovevej Cion b\xc5\xabrel\xc4\xaf. 1896 m. susipa\xc5\xbein\xc4\x99s su sionist\xc5\xb3 lyderiu Teodoru Hercliu, D. Volfsonas tapo artimiausiu jo patar\xc4\x97ju ir bi\xc4\x8diuliu. Per pirm\xc4\x85j\xc4\xaf sionist\xc5\xb3 kongres\xc4\x85 D. Volfsono si\xc5\xablymu buvo sukurta sionist\xc5\xb3 kongreso, v\xc4\x97liau ir sionist\xc5\xb3 s\xc4\x85j\xc5\xabd\xc5\xbeio v\xc4\x97liava, kurios spalvos buvo parinktos pagal taleso, kuriuo religingi \xc5\xbeydai apsigaubia melsdamiesi, spalvas \xe2\x80\x93 balta ir m\xc4\x97lyna, su Magen David \xe2\x80\x93 karaliaus Dovydo \xe2\x80\x93 skydu._NEWLINE_1898 m. Volfsonas lyd\xc4\x97jo Hercl\xc4\xaf \xc4\xaf susitikim\xc4\x85 su imperatoriumi Vilhelmu II Jeruzal\xc4\x97je, taip pat kelion\xc4\x97se \xc4\xaf Turkij\xc4\x85. 1904 m. mirus T. Hercliui \xc5\xa1is paskyr\xc4\x97 Volfson\xc4\x85 savo vaik\xc5\xb3 glob\xc4\x97ju. 1905 m. vykusiame sionist\xc5\xb3 kongrese Volfsonas pasiek\xc4\x97, kad b\xc5\xabt\xc5\xb3 priimta programa, pagr\xc4\xafsta T. Herclio id\xc4\x97ja d\xc4\x97l \xc5\xbeyd\xc5\xb3 k\xc4\x97limosi \xc4\xaf Palestin\xc4\x85 proceso pl\xc4\x97tros. 1905 m. D. Volfsonas buvo i\xc5\xa1rinktas pasaulin\xc4\x97s sionist\xc5\xb3 organizacijos viceprezidentu, o 1907 m. prezidentu, kuriuo buvo iki 1911 met\xc5\xb3._NEWLINE_Jis aktyviai dalyvavo kuriant Pasaulio sionist\xc5\xb3 kongres\xc4\x85, buvo jo v\xc4\x97liavos, v\xc4\x97liau tapusios Izraelio valstybine v\xc4\x97liava, autorius, taip pat daugelio projekt\xc5\xb3, palikusi\xc5\xb3 \xc5\xbeym\xc5\xb3 p\xc4\x97dsak\xc4\x85 Izraelio istorijoje, iniciatorius. D. Volfsonas pasi\xc5\xabl\xc4\x97 kongreso dalyvi\xc5\xb3 nario mokes\xc4\x8dius vadinti \xc5\xa1ekeliais. Pavadinimas prigijo ir v\xc4\x97liau tapo Izraelio piniginiu vienetu - Izraelio naujasis \xc5\xa1ekelis. B\xc5\xabdamas stambus verslininkas, D. Volfsonas tvark\xc4\x97 Pasaulio sionist\xc5\xb3 kongreso finansus, buvo vienas i\xc5\xa1 \xc5\xbdyd\xc5\xb3 Palestinos kolonizavimo banko steig\xc4\x97j\xc5\xb3 ir ilgametis jo vadovas. Taip pat D. Volfsono sionistinio jud\xc4\x97jimo valdymo metais Jafoje (dabartinis Tel Avivo priemiestis) atidarytas pasaulio sionist\xc5\xb3 organizacijos biuras, kuris skatino \xc5\xbeyd\xc5\xb3 naus\xc4\x97dij\xc5\xb3 k\xc5\xabrim\xc4\x85si. Buvo taip pat suteikta pagalba jau gyvenusiems Jafoje \xc5\xbeydams i\xc5\xa1eiti \xc4\xaf \xc5\xa1alia plytin\xc4\x8dias paj\xc5\xabrio sm\xc4\x97lio kopas ir prad\xc4\x97ti statyti savo miest\xc4\x85 \xe2\x80\x93 Tel Aviv\xc4\x85. D. Volfsono l\xc4\x97\xc5\xa1omis Jeruzal\xc4\x97je pastatytos Nacionalin\xc4\x97 ir Hebraj\xc5\xb3 universiteto bibliotekos. Mir\xc4\x97 1914\xc2\xa0m. rugs\xc4\x97jo 15 d. Bad Homburge. 1952 m. jo palaikai palaidoti greta Teodoro Herclio kapo Jeruzal\xc4\x97s Herclio kalno kapin\xc4\x97se.'